በዳንጎቴ ሲሚንቶ ሠራተኞች ግድያ ሰባት ተጠርጣሪዎች ተያዙ
የዳንጎቴ ልዑክ ከመንግሥት ባለሥልጣን ጋር ተወያየ በቅርቡ በዳንጎቴ ሲሚንቶ ሠራተኞች ላይ ከተፈጸመው የግድያ ወንጀል ጋር በተያያዘ ሰባት ተጠርጣሪዎች በቁጥጥር ሥር እንደዋሉ ታወቀ፡፡ የኦሮሚያ ክልል ፖሊስ በወንጀሉ የተጠረጠሩ ሰባት ግለሰቦችን በቁጥጥር ሥር እንዳዋለ ምንጮች ለሪፖርተር ተናግረዋል፡፡ ከተጠርጣሪዎቹ አንዱ የዳንጎቴ ሲሚንቶ የከባድ መኪና አሽከርካሪ እንደሆነ፣ የተቀሩት የአካባቢው ነዋሪዎች መሆናቸውን ምንጮች አክለዋል፡፡የመከላከያ የፌዴራል ፖሊስና ኦሮሚያ ፖሊስ ወንጀሉ በተፈጸመበት አካባቢ የሚያደርጉትና አሰሳና ጥበቃ ተጠናክሮ እንደቀጠለ ለማወቅ ተችሏል፡፡የዳንጎቴ ሲሚንቶ ዋና ሥራ አስኪያጅ ህንዳዊው ሚስተር ዲፕ ካማራ፣ ጸሐፊያቸው ወ/ሮ በአካል አለልኝና ሾፌራቸው አቶ ፀጋዬ ግደይ ግንቦት 8 ቀን 2010 ዓ.ም. ሙገር ከተማ አቅራቢያ ከሚገኘው ሲሚንቶ ፋብሪካ ስብሰባ ውለው ወደ አዲስ አበባ በመመለስ ላይ ሳሉ፣ ባልታወቁ ታጣቂዎች በተከፈተባቸው የተኩስ እሩምታ ሕይወታቸው ማለፉ ይታወሳል፡፡ በተያያዘ ዜና ናይጄሪያ ከሚገኘው የዳንጎቴ ሲሚንቶ ዋና መሥሪያ ቤት የመጡ ከፍተኛ የሥራ ኃላፊዎች ከኢትዮጵያ ከፍተኛ መንግሥት ባለሥልጣናት ጋር ተወያዩ፡፡ ከሌጎስ ሐሙስ ግንቦት 9 ቀን አዲስ አበባ የገቡት ሦስት ኃላፊዎች በማግሥቱ ከኦሮሚያ ክልላዊ መንግሥት ፕሬዚዳንት አቶ ለማ መገርሳ ጋር ተገናኝተው በተፈጸመው ወንጀል ላይ ተወያይተዋል፡፡ በስብሰባው ላይ የተሳተፉ የሪፖርተር ምንጮች እንደገለጹት አቶ ለማ በተፈጸመው ድርጊት ማዘናቸውን፣ የክልሉ መንግሥት ወንጀለኞችን ይዞ ለፍርድ ለማቅረብ የሚችለውን ሁሉ እንደሚያደርግ አረጋግጠውላቸዋል፡፡ ግንቦት 12 ቀን 2010 ዓ.ም. የዳንጎቴ ሲሚንቶ ግሩፕ ዋና ሥራ አስፈጻሚ ጆሴፍ ማኮጁ አዲስ አበባ የገቡ ሲሆን፣ በማግሥቱ ከውጭ ጉዳይ ሚኒስትሩ ወርቅነህ ገበየሁ (ዶ/ር) ጋር ተገናኝተዋል፡፡  ዶ/ር ወርቅነህ በዳንጎቴ ሲሚንቶ ሠራተኞች ላይ በተፈጸመው የግድያ ወንጀል መንግሥት ማዘኑን ገልጸው፣ የክልሉና የፌዴራል መንግሥት የፀጥታ ኃይሎች ወንጀለኞቹን ለመያዝ ሰፊ ሥራ በማከናወን ላይ እንደሆኑ ገልጸውላቸዋል፡፡ በመካሄድ ላይ ያለው ምርመራ በየዕለቱ ለከፍተኛ የመንግሥት ባለሥልጣናት ሪፖርት እንደሚደረግ ታውቋል፡፡ ከናይጄሪያ የመጣው የዳንጎቴ ልዑክ አባላት በአዳበርጋ ወረዳ ሙገር ከተማ አቅራቢያ ከአዲስ አበባ ተስተምዕራብ 85 ኪሎ ሜትር ርቀት ላይ የሚገኘውን የዳንጎቴ ሲሚንቶ ፋብሪካ ሁለት ጊዜ የጎበኙ ሲሆን፣ ከፋብሪካው ኃላፊዎች ጋር ውይይት አካሂደዋል፡፡ የልዑኩ አባላት የፋብሪካው ሠራተኞች በዚህ ፈታኝ ወቅት ሥራቸውን ሳያቋርጡ በመቀጠላቸው ያላቸውን አድናቆት ገልጸዋል፡፡ በዚህ በፈተና ወቅት ከጎናችሁ መሆናችንን ለመግለጽ ነው የመጣነው ያሉት ኃላፊዎቹ፣ የኢትዮጵያ መንግሥት በአካባቢው አስተማማኝ ጥበቃ እንደሚያደርግ ማረጋገጫ እንደሰጣቸው ተናግረዋል፡፡ ልዑኩ ማክሰኞ ግንቦት 14 ቀን 2010 ዓ.ም. ማምሻውን ወደ ሌጎስ ተመልሷል፡፡ የግድያ ወንጀሉ እንደተፈጸመ ናይጄሪያዊው ቢሊየነር አሊኮ ዳነጎቴ ጠቅላይ ሚኒስትር ዓብይ አህመድን በስልክ እንዳነጋገሯቸው ታውቋል፡፡ በሰኔ 2007 ዓ.ም. ማምረት የጀመረው የዳንጎቴ ሲሚንቶ ፋብሪካ ላይ አሊኮ ዳንጎቴ 700 ሚሊዮን ዶላር ኢንቨስት አድርገዋል፡፡ ፋብሪካው ለ1,500 ዜጎች የሥራ ዕድል የፈጠረ ሲሆን፣ በቅርቡም የከረጢት ፋብሪካ በ25 ሚሊዮን ዶላር ገንብቷል፡፡ባለሀብቱ ሁለተኛ የሲሚንቶ ፋብሪካ በ600 ሚሊዮን ዶላር ወጪ ለመገንባት አቅደው የነበረ ቢሆንም፣ በአገሪቱ በተፈጠረው የፖለቲካ አለመረጋጋት ምክንያት የማስፋፊያ ፕሮጀክቱ እንዲዘገይ አድርገዋል፡፡ በኦሮሚያ ክልል ላለፉት ሦስት ዓመታት ገደማ በተካሄደ ሕዝባዊ አመፅ፣ በርካታ የዳንጎቴ ሲሚንቶ የጭነት ማመላለሻ ተሽከርካሪዎችና ከፍተኛ ማሽኖች በእሳት መጋየታቸው ይታወሳል፡፡ የሲሚንቶ ግብዓት ማዕድናት ምርት በማኅበር በተደራጁ ወጣቶች ይካሄድ የሚለው ጥያቄ በሲሚንቶ አምራቾች ዘንድ ቅሬታ መፍጠሩ አይዘነጋም፡፡                    